
                   22.09.2026 nr 5-1/2/2024-45


Laagri alevikus Padula ja Metsa-Padula katastriüksuste ja lähiala detailplaneeringu kehtestamise teade


Saue Vallavalitsus kehtestas 16.09.2026. aasta korraldusega nr 709 Laagri alevikus Padula (72703:001:0444) ja Metsa-Padula (72601:001:0996) katastriüksuste ja lähiala detailplaneeringu. Padula ja Metsa-Padula katastriüksused asuvad Laagri alevikus, Saue vallas.

Planeeringuala piirneb põhjast Saue tee L2 ja Saue tee L3 transpordimaadega. Idast külgneb planeeringuala Topi liiklussõlme vahelise maa-ala detailplaneeringuga ning Vääna jõega. Ülejäänud osas piirneb planeeringuala rohevõrgustikku jääva alaga, mis on Saue valla üldplaneeringu kohaselt haljasala ja parkmetsamaa juhtotstarbega ala. Padula ja Metsa-Padula katastriüksuste vahele jääb Vana-Padula (72703:001:2110) katastriüksus, mis on hoonestatud ning mille maakasutuse juhtotstarve on elamumaa. Planeeringuala lähedusse jääb Keila-Tallinn raudtee ja Tallinn-Pärnu-Ikla põhimaantee. Planeeringuala suurus on ca 17,7 ha. Maa-ala on hoonestamata.

Detailplaneeringu koostamise eesmärk on korterelamukvartali rajamine. Ehitusõigus määratakse kokku kaheksale planeeritavale korterelamu krundile, ühele äri- ja/või ühiskondlike ehitiste krundile, ühele ühiskondlike ehitiste maa krundile ning üks tootmismaa krunt planeeritakse tehnorajatiste tarbeks. Kaks üldkasutatava maa katastriüksust reserveeritakse perspektiivse Tallinna ringraudtee tarbeks ning viis katastriüksust jäävad mänguväljakute, spordiplatsi, kelgumäe ning puhke- ja virgestusala tarbeks. Lisaks moodustatakse uued tänavamaad. 

Saue valla üldplaneeringu kohaselt asub planeeringuala tiheasustusalas, maakasutuse juhtotstarbeks on määratud korterelamumaa ning haljasala ja parkmetsamaa. Korterelamukrundid, äri- ja/või ühiskondlike ehitiste krunt ning ühiskondlike ehitiste krunt on planeeritud korterelamumaa juhtotstarbega alale. Detailplaneeringu eesmärk on kooskõlas Saue valla üldplaneeringus toodud nõuetega.

Kehtestatud detailplaneeringu materjalidega on võimalik tutvuda Saue valla veebilehel: 
http://sauevald.ee/detailplaneeringud/kehtestatud



Lugupidamisega


(allkirjastatud digitaalselt)
Karel Tummeltau
planeeringute spetsialist




Lisad: 						
1) Saue Vallavalitsuse 16.09.2026 korraldus nr 709 „Laagri alevik Padula ja Metsa-Padula katastriüksuste ja lähiala detailplaneeringu kehtestamine“;
2) Laagri alevik Padula ja Metsa-Padula katastriüksuste ja lähiala detailplaneeringu asukohaskeem.

